## L’Institut Valencià de Servicis Socials aposta pel desenrotllament de tecnologies per a aconseguir la integració social de les persones amb discapacitat

*** La directora general de l’Ivass, María José Rico, ha participat en la Setmana de la Unió Europea per a Comunitats Sostenibles i Inclusives organitzada per la Xarxa Interregional per a les Polítiques Socials ENSA
* Ha presentat el programa d’oci i vacacional de l’IVASS que en esta legislatura s’amplia “d’una manera extraordinària” per a donar resposta a les demandes de les persones usuàries
* L’entitat s’encarrega de coordinar els treballs del grup de Discapacitat d’esta xarxa europea**

**Bruselas.**

L’Institut Valencià de Servicis Socials (IVASS), adscrit a la Vicepresidència i Conselleria de Servicis Socials, Igualtat i Vivenda “aposta fortament pel desenrotllament de tecnologies” per a aconseguir la integració social de les persones amb discapacitat ha indicat la directora general de l’IVASS, María José Rico, en la Setmana de la Unió Europea per a Comunitats Sostenibles i Inclusives, que ha sigut organitzada per la Xarxa Europea Interregional per a les Polítiques Socials (ENSA) de l’1 al 3 d’octubre a Brussel·les.

L’IVASS s’encarrega de coordinar els treballs del grup de Discapacitat de la Xarxa ENSA, tal com va acordar l’Assemblea General d’ENSA el mes de gener passat.

En la seua intervenció, María José Rico ha assenyalat que “en l’IVASS estem impulsant un canvi en les polítiques de prestació de servicis més concordes amb les verdaderes necessitats de les persones amb discapacitat, majors dependents i persones amb malaltia mental crònica usuàries dels nostres centres i servicis”, i ha ressaltat que “alguns dels avanços tecnològics que s’han implementat, com els nous sistemes d’alertes i crida assistencial o aplicacions com l’*app* Stimulus i la plataforma digital Neuron UP, són ferramentes que faciliten la labor dels equips de professionals i reforcen la intervenció terapèutica i cognitiva de les persones usuàries”.

Així mateix, ha incidit en “la importància que suposa per a la nostra entitat participar en este tipus de trobades, que ens oferixen l’oportunitat d’abordar qüestions socials, econòmiques i demogràfiques que afecten el seu desenrotllament i evolució”, i s’ha referit també als projectes europeus com el MOVE-IT, a través dels quals “hem desenrotllat aplicacions digitals accessibles que promouen l’activitat física per a persones amb discapacitat intel·lectual”.

En este sentit, la directora general de l’IVASS ha assegurat que “en esta nova etapa estem treballant des d’una perspectiva d’hàbits de vida molt més saludables amb la implantació en els nostres centres de la dieta mediterrània amb l’objectiu de millorar l’alimentació i proporcionar els nutrients essencials que les persones usuàries necessiten per a mantindre una bona salut i minimitzar el risc de malalties”.

**Integració a través de l’oci**

María José Rico ha presentat en la Setmana de la UE per a Comunitats Sostenibles i Inclusives el programa d’oci i vacacional de l’Institut Valencià de Servicis Socials, “que en esta legislatura s’amplia d’una manera extraordinària perquè les persones amb discapacitat, majors i amb malaltia mental disposen d’una oferta d’entreteniment que els permeta disfrutar de l’oci i temps lliure en igualtat de condicions que la resta de població”.

“Volem incrementar l’oferta d’activitats lúdiques i recreatives, ja que hem constatat que contribuïxen significativament a la recuperació i inclusió social d’estes persones”, ha apuntat.

L’Institut Valencià de Servicis Socials continuarà promovent esdeveniments esportius com les lligues de l’esport adaptat, que enguany en la seua 32a edició va reunir a València més de 2.500 persones usuàries de centres ocupacionals i d’atenció residencial i diürna, així com l’accés a la cultura amb programes d’accessibilitat cognitiva i lectura fàcil per a les persones amb discapacitat intel·lectual o projectes de musicoteràpia per a majors dependents.

Fecha: 03/10/2024